title: Odluka Vijeća (EU) 2019/639 od 15. travnja 2019. o stajalištu koje treba zauzeti u ime Europske unije na devetom sastanku Konferencije stranaka u pogledu izmjena dodataka A i B Stockholmskoj konvenciji o postojanim organskim onečišćujućim tvarima

text:
                  24.4.2019

                  HR

                  Službeni list Europske unije

                  L 109/22

         ODLUKA VIJEĆA (EU) 2019/639
         od 15. travnja 2019.
         o stajalištu koje treba zauzeti u ime Europske unije na devetom sastanku Konferencije stranaka u pogledu izmjena dodataka A i B Stockholmskoj konvenciji o postojanim organskim onečišćujućim tvarima
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Stockholmska konvencija o postojanim organskim onečišćujućim tvarima („Konvencija”) stupila je na snagu 17. svibnja 2004., a Unija ju je sklopila Odlukom Vijeća 2006/507/EZ (1).

                     (2)

                     Uredbom (EZ) br. 850/2004 Europskog parlamenta i Vijeća (2) Konvencija se provodi u Uniji.

                     (3)

                     U skladu s člankom 8. Konvencije Konferencija stranaka može uvrstiti kemikalije na popis u dodacima A, B i/ili C Konvenciji i navesti mjere kontrole povezane s tim kemikalijama.

                     (4)

                     Kako bi se zdravlje ljudi i okoliš zaštitili od daljnjih ispuštanja dikofola, perfluorooktanske kiseline (PFOA), njezinih soli i spojeva srodnih PFOA-u, potrebno je smanjiti ili obustaviti proizvodnju i uporabu tih kemikalija na globalnoj razini te poduprijeti njihovo uvrštavanje na popis u relevantnim dodacima Konvenciji. Osim toga, potrebno je dodatno smanjiti ili obustaviti uporabu perfluorooktan-sulfonske kiseline (PFOS), njezinih soli i perfluorooktan-sulfonil fluorida (PFOSF) izmjenom ili brisanjem prihvatljivih namjena i/ili posebnih izuzeća u Dodatku B Konvenciji.

                     (5)

                     Očekuje se da će na svojem devetom sastanku Konferencija stranaka odlučiti o tome hoće li na popis u Dodatku A Konvenciji uvrstiti navedene kemikalije i o tome hoće li izmijeniti postojeće unose u Dodatku B Konvenciji.

                     (6)

                     Primjereno je utvrditi stajalište koje treba zauzeti u ime Unije na devetom sastanku Konferencije stranaka u pogledu izmjena dodataka A i B Konvenciji jer će te izmjene biti obvezujuće za Uniju,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na devetom sastanku Konferencije stranaka Stockholmske konvencije o postojanim organskim onečišćujućim tvarima („Konvencija”), uzimajući na prikladan način u obzir odgovarajuće preporuke Povjerenstva za reviziju postojanih organskih onečišćujućih tvari, jest poduprijeti:

                        (a)

                        uvrštavanje dikofola na popis u Dodatku A Konvenciji bez posebnih izuzeća;

                        (b)

                        uvrštavanje perfluorooktanske kiseline (PFOA), njezinih soli i spojeva srodnih PFOA-u na popis u Dodatku A Konvenciji, uključujući umetanje novog dijela [X.] u Dodatak A Konvenciji, uz posebna izuzeća za:

                                    i.

                                    proizvodnju poluvodiča ili povezanih elektroničkih uređaja, uključujući tijekom 10 godina od datuma stupanja na snagu tih izmjena izuzeće za zamjenske dijelove za opremu koja se upotrebljava u proizvodnji poluvodiča ili povezanih elektroničkih uređaja;

                                    ii.

                                    fotografske premaze koji se nanose na filmove;

                                    iii.

                                    tkanine otporne na ulje i vodu za zaštitu radnika od opasnih tekućina koje mogu predstavljati rizik za njihovo zdravlje i sigurnost;

                                    iv.

                                    invazivne medicinske proizvode i medicinske proizvode za ugradnju;

                                    v.

                                    vatrogasnu pjenu za sprečavanje para tekućih goriva i gašenje požara nastalih tekućim gorivom koja se već nalazi u instaliranim sustavima, što obuhvaća i fiksne i mobilne sustave;

                                    vi.

                                    uporabu perfluorooktilnog jodida u proizvodnji perfluorooktilnog bromida u svrhu proizvodnje farmaceutskih proizvoda do 2036., podložno redovitom preispitivanju;

                        (c)

                        izmjenu stavka 3. točke b dijela [X.] Dodatka A Konvenciji u pogledu PFOA-e, njegovih soli i spojeva srodnih PFOA-u: dodavanje rečenice „Može se dopustiti testiranje radi provjere pravilnog funkcioniranja instaliranog sustava u kojemu se već nalazi vatrogasna pjena koja sadržava ili može sadržavati PFOA-u, njegove soli i spojeve srodne PFOA-u, pod uvjetom da se spriječe emisije u okoliš, a skupljene otpadne vode zbrinu na način koji je prihvatljiv za okoliš, u skladu s člankom 6. stavkom 1. Konvencije.”;

                        (d)

                        brisanje sljedećih „prihvatljivih namjena” iz unosa o perfluorooktan-sulfonskoj kiselini (PFOS) i njezinim derivatima u Dodatku B Konvenciji: razvijanje fotografija, fotootporni i antireflektirajući premazi za poluvodiče, sredstvo za jetkanje za složene poluvodiče i keramičke filtre, hidrauličke tekućine u zrakoplovstvu, određeni medicinski proizvodi (kao što su proizvodnja slojeva etilen-tetrafluoroetilen (ETFE) kopolimera i ETFE-a nepropusnog za zračenje, medicinski proizvodi za dijagnostiku in vitro i obojeni CCD filtri);

                        (e)

                        brisanje sljedećih „posebnih izuzeća” iz unosa o PFOS-u i njegovim derivatima u Dodatku B Konvenciji: foto maske u industriji poluvodiča i LCD-a, metalne oplate (tvrde metalne oplate), metalne oplate (dekorativne oplate), električni i elektronički dijelovi za pojedine pisače i fotokopirne uređaje u boji, insekticidi za kontrolu uvezenih crvenih vatrenih mrava i termita, kemijska proizvodnja ulja;

                        (f)

                        izmjenu „prihvatljive namjene” za PFOS i njegove derivate za proizvodnju i uporabu vatrogasne pjene u „posebno izuzeće” za uporabu vatrogasne pjene za sprečavanje para tekućih goriva i gašenje požara nastalih tekućim gorivom;

                        (g)

                        izmjenu „prihvatljive namjene” za PFOS i njegove derivate za proizvodnju i uporabu za metalne oplate (tvrde metalne oplate) samo u zatvorenim regulacijskim sustavima u „posebno izuzeće” za tu uporabu;

                        (h)

                        izmjenu „prihvatljive namjene” za PFOS i njegove derivate za uporabu u mamcima za insekte za kontrolu mrava koji uzrokuju štetu na lišću (Atta spp. i Acromyrmex spp.) tako da se obuhvati sulfluramid i navede da se „prihvatljiva namjena” odnosi samo na uporabu u poljoprivredi.

            Članak 2.
            S obzirom na razvoj događaja na devetom sastanku Konferencije stranaka, predstavnici Unije mogu se uz savjetovanje s državama članicama, tijekom koordinacijskih sastanka na licu mjesta, dogovoriti o manjim izmjenama stajališta iz članka 1. bez daljnje odluke Vijeća.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 15. travnja 2019.

                  Za Vijeće

                  Predsjednik

               P. DAEA

            (1)  Odluka Vijeća 2006/507/EZ od 14. listopada 2004. o sklapanju Stockholmske konvencije o postojanim organskim onečišćujućim tvarima u ime Europske zajednice (SL L 209, 31.7.2006., str. 1.).

            (2)  Uredba (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (SL L 158, 30.4.2004., str. 7.).


title: Odluka Vijeća (EU) 2019/640 od 15. travnja 2019. o dodjeli sredstava koja su opozvana iz projekata u okviru 10. europskog razvojnog fonda u svrhu nadopune Instrumenta mirovne pomoći za Afriku

text:
                  24.4.2019

                  HR

                  Službeni list Europske unije

                  L 109/24

         ODLUKA VIJEĆA (EU) 2019/640
         od 15. travnja 2019.
         o dodjeli sredstava koja su opozvana iz projekata u okviru 10. europskog razvojnog fonda u svrhu nadopune Instrumenta mirovne pomoći za Afriku
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Unutarnji sporazum između predstavnika vlada država članica Europske unije, koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (1), a posebno njegov članak 1. stavak 4.,
         uzimajući u obzir prijedlog Europske komisije,
         budući da:

                     (1)

                     Unija je u okviru 11. europskog razvojnog fonda (ERF) dosad dodijelila ukupno 1 627 300 000 EUR Instrumentu mirovne pomoći za Afriku (APF) kako bi se pružila financijska potpora odgovoru Afričke unije na postojeće i nove sigurnosne krize u Africi. Ta nastojanja u području mira i sigurnosti na afričkom kontinentu trebala bi se nastaviti u razdoblju 2019.–2020.

                     (2)

                     Potrebe APF-a za razdoblje 2019.–2020. procjenjuju se na 814 860 000 EUR.

                     (3)

                     Primjereno je upotrijebiti opozvana sredstva iz projekata u okviru 10. ERF-a kako bi se osigurala sredstva za APF do kraja 2020.

                     (4)

                     Tim bi se sredstvima trebale financirati aktivnosti APF-a, uključujući potporu operacionalizaciji Afričke strukture za mir i sigurnost, potporu inicijativama čiji je cilj spriječiti nasilne sukobe i upravljati njima u slučaju hitnih i nepredviđenih potreba u kriznim situacijama (mehanizam brzog reagiranja) i potporu operacijama potpore miru pod afričkim vodstvom, te bi ona trebala pokriti rashode Komisije za potporu.

                     (5)

                     Ta bi se sredstva trebala upotrebljavati u skladu s relevantnim višegodišnjim programom djelovanja APF-a i s pravilima i postupcima koji se primjenjuju na 11. ERF, kako je utvrđeno u uredbama Vijeća (EU) 2015/322 (2) i (EU) 2018/1877 (3),

               DONIJELO JE OVU ODLUKU:

            Članak 1.
            Iznos od najviše 445 860 000 EUR iz sredstava opozvanih iz projekata u okviru 10. europskog razvojnog fonda (ERF) dodjeljuje se u svrhu nadopune Instrumenta mirovne pomoći za Afriku za razdoblje 2019.–2020.
            Od tog iznosa najviše 14 860 000 EUR dodjeljuje se Komisiji za rashode za potporu.
            Ta se sredstva upotrebljavaju u skladu s pravilima i postupcima koji se primjenjuju na 11. ERF.

            Članak 2.
            Ova Odluka stupa na snagu sljedećeg dana od dana donošenja.

            Sastavljeno u Luxembourg 15. travnja 2019.

                  Za Vijeće

                  Predsjednik

               P. DAEA

            (1)  SL L 210, 6.8.2013., str. 1.

            (2)  Uredba Vijeća (EU) 2015/322 od 2. ožujka 2015. o provedbi 11. europskog razvojnog fonda (SL L 58, 3.3.2015., str. 1.).

            (3)  Uredba Vijeća (EU) 2018/1877 od 26. studenoga 2018. o financijskoj uredbi koja se primjenjuje na 11. europski razvojni fond i stavljanju izvan snage Uredbe (EU) 2015/323 (SL L 307, 3.12.2018., str. 1.).


title: Odluka (EU) 2019/685 Europske središnje banke od 18. travnja 2019. o ukupnom iznosu godišnjih naknada za nadzor za 2019. (ESB/2019/10)

text:
                  2.5.2019

                  HR

                  Službeni list Europske unije

                  L 115/16

         ODLUKA (EU) 2019/685 EUROPSKE SREDIŠNJE BANKE
         od 18. travnja 2019.
         o ukupnom iznosu godišnjih naknada za nadzor za 2019. (ESB/2019/10)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 30.,
         uzimajući u obzir Uredbu (EU) br. 1163/2014 Europske središnje banke od 22. listopada 2014. o naknadama za nadzor (ESB/2014/41) (2), a posebno njezin članak 3. stavak 1. i članak 9. stavak 2.,
         budući da:

                     (1)

                     Ukupni iznos godišnjih naknada za nadzor, koji se ubire na temelju članka 9. stavka 2. Uredbe (EU) br. 1163/2004 (ESB/2014/41), pokriva, ali ne premašuje rashode Europske središnje banke (ESB) vezane uz njezine nadzorne zadaće u odgovarajućem razdoblju za koje se plaća naknada. Ovi rashodi se prvenstveno sastoje od troškova koji su izravno povezani s nadzornim zadaćama ESB-a, kao što su izravni nadzor značajnih subjekata, nadgledanje nadzora manje značajnih subjekata i provođenje horizontalnih zadaća i specijaliziranih usluga. Rashodi također uključuju troškove koji su neizravno povezani s nadzornim zadaćama ESB-a, kao što su usluge koje pružaju područja za potporu ESB-a, uključujući upravljanje poslovnim prostorom, upravljanje ljudskim potencijalima, administrativne usluge, usluge vezane uz proračun i kontroling, računovodstvene usluge, pravne, komunikacijske i prevoditeljske usluge, usluge unutarnje revizije, statističke usluge te usluge informacijske tehnologije.

                     (2)

                     Za izračun godišnje naknade za nadzor koja se plaća za značajne nadzirane subjekte i značajne nadzirane grupe te za manje značajne nadzirane subjekte i manje značajne nadzirane grupe, ukupni troškovi trebali bi biti podijeljeni na temelju rashoda raspoređenih odgovarajućim organizacijskim jedinicama koje obavljaju izravni nadzor značajnih nadziranih subjekata i značajnih nadziranih grupa i neizravni nadzor manje značajnih nadziranih subjekata i manje značajnih nadziranih grupa.

                     (3)

                     Ukupni iznos godišnjih naknada za nadzor za 2019. izračunava se kao zbroj: (a) procijenjenih godišnjih troškova nadzornih zadaća za 2019. na temelju odobrenog proračuna ESB-a za 2019., uzimajući u obzir sva kretanja u procijenjenim godišnjim troškovima očekivanim da nastanu ESB-u, a koja su bila poznata u vrijeme donošenja ove Odluke, i (b) viška ili manjka iz 2018.

                     (4)

                     Višak ili manjak bi se trebao utvrditi oduzimanjem stvarnih godišnjih troškova nadzornih zadaća nastalih za 2018., kao što je prikazano u Godišnjim financijskim izvještajima ESB-a za 2018. (3), od procijenjenih godišnjih troškova ubranih za 2018., navedenih u Prilogu Odluci (EU) 2018/667 Europske središnje banke (ESB/2018/12) (4).

                     (5)

                     U skladu s člankom 5. Stavkom 3. Uredbe (EU) br. 1163/2014 (ESB/2014/41), iznose naknade koji se nisu mogli ubrati i vezani su uz prethodna razdoblja za koja se plaća naknada, uplate kamata primljene u skladu s člankom 14. i određene druge iznose primljene ili nadoknađene u skladu s člankom 7. Stavkom 3. te Uredbe, ako ih je bilo, trebalo bi također uzeti u obzir u odnosu na procijenjene godišnje troškove nadzornih zadaća za 2019.,

               DONIJELO JE OVU ODLUKU:

            Članak 1.
            Definicije
            Za potrebe ove Odluke, primjenjuju se definicije sadržane u Uredbi (EU) br. 468/2014 Europske središnje banke (ESB/2014/17) (5) i Uredbi (EU) br. 1163/2014 (ESB/2014/41).

            Članak 2.
            Ukupan iznos godišnjih naknada za nadzor za 2019.

               1.   Ukupan iznos godišnjih naknada za 2019. je 576 020 336 EUR, izračunan na način kao što je prikazano u Prilogu I.

               2.   Svaka kategorija nadziranih subjekata i nadziranih grupa plaća sljedeći iznos godišnjih naknada za nadzor:

                           (a)

                           značajni nadzirani subjekti i značajne nadzirane grupe: 524 196 987 EUR;

                           (b)

                           manje značajni nadzirani subjekti i manje značajne nadzirane grupe: 51 823 349 EUR;

                     Podjela ukupnog iznosa godišnjih naknada za nadzor za 2019., koji se plaća u odnosu na svaku kategoriju, prikazana je u Prilogu II.

            Članak 3.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni, 18. travnja 2019.

                  Predsjednik ESB-a

               Mario DRAGHI

            (1)  SL L 287, 29.10.2013., str. 63.

            (2)  SL L 311, 31.10.2014., str. 23.

            (3)  Objavljeno na mrežnim stranicama ESB-a na www.ecb.europa.eu u veljači 2019.

            (4)  Odluka (EU) 2018/667 Europske središnje banke od 19. travnja 2018. o ukupnom iznosu godišnjih naknada za nadzor za 2018. (ESB/2018/12) (SL L 111, 2.5.2018., str. 3.).

            (5)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).

            PRILOG I.

               Izračun ukupnog iznosa godišnjih naknada za nadzor za 2019.

                        (EUR)

                           Procijenjeni godišnji troškovi za 2019.

                           559 007 136

                        Plaće i naknade

                        264 525 116

                        Najamnina i održavanje zgrade

                        58 866 157

                        Ostali operativni rashodi

                        235 615 863

                           Višak/manjak iz 2018.

                           15 332 187

                           Iznosi koji se trebaju uzeti u obzir u skladu s člankom 5. stavkom 3. Uredbe (EU) br. 1163/2014 (ESB/2014/41)

                           1 681 013

                        Iznosi naknade koji se nisu mogli ubrati i vezani su uz prethodna razdoblja za koja se plaća naknada

                        0

                        Uplate kamata u skladu s člankom 14. gore navedene Uredbe

                        – 9 626

                        Iznosi primljeni ili nadoknađeni u skladu s člankom 7. stavkom 3. gore navedene Uredbe

                        1 690 639

                           UKUPNO

                           576 020 336

            PRILOG II.

               Podjela ukupnog iznosa godišnjih naknada za nadzor za 2019.

                        (EUR)

                        Značajni nadzirani subjekti i značajne nadzirane grupe

                        Manje značajni nadzirani subjekti i manje značajne nadzirane grupe

                        Ukupno

                           Procijenjeni godišnji troškovi za 2019.

                           508 696 494

                           50 310 642

                           559 007 136

                           Višak/manjak iz 2018.

                           13 952 290

                           1 379 897

                           15 332 187

                           Iznosi koji se trebaju uzeti u obzir u skladu s člankom 5. stavkom 3. Uredbe (EU) br. 1163/2014 (ESB/2014/41)

                           1 548 203

                           132 810

                           1 681 013

                        Iznosi naknade koji se nisu mogli ubrati i vezani su uz prethodna razdoblja za koja se plaća naknada

                        0

                        0

                        0

                        Uplate kamata u skladu s člankom 14. gore navedene Uredbe

                        – 7 918

                        – 1 708

                        – 9 626

                        Iznosi primljeni ili nadoknađeni u skladu s člankom 7. stavkom 3. gore navedene Uredbe

                        1 556 121

                        134 518

                        1 690 639

                           UKUPNO

                           524 196 987

                           51 823 349

                           576 020 336


Odluka Komisije od 26/04/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9346 - Investcorp Investment Holdings Limited / Aberdeen Asset Management plc) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (EU) 2019/824 od 14. svibnja 2019. o stajalištu koje treba zauzeti u ime Europske unije u okviru Proširene komisije Konvencije za očuvanje južne plavoperajne tune (CCSBT) te o stavljanju izvan snage Odluke od 12. lipnja 2014. o stajalištu koje treba zauzeti u ime Unije u okviru CCSBT-a

text:
                  22.5.2019

                  HR

                  Službeni list Europske unije

                  L 134/19

         ODLUKA VIJEĆA (EU) 2019/824
         od 14. svibnja 2019.
         o stajalištu koje treba zauzeti u ime Europske unije u okviru Proširene komisije Konvencije za očuvanje južne plavoperajne tune (CCSBT) te o stavljanju izvan snage Odluke od 12. lipnja 2014. o stajalištu koje treba zauzeti u ime Unije u okviru CCSBT-a
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Odlukom Vijeća (EU) 2015/2437 (1) Unija je sklopila Konvenciju za očuvanje južne plavoperajne tune (2) („Konvencija CSBT-a”), kojom je osnovana Komisija za očuvanje južne plavoperajne tune (CCSBT).

                     (2)

                     CCSBT je nadležan za upravljanje ribolovnim resursima i njihovo očuvanje na području distribucije južne plavoperajne tune. Budući da je Konvencija CSBT-a ograničena na države, CCSBT je osnovao „Proširenu komisiju CCSBT-a” koja uz članove CCSBT-a obuhvaća ribarske subjekte i Uniju. U okviru CCSBT-a Proširena komisija CCSBT-a priprema odluke koje službeno odobrava CCSBT. CCSBT donosi mjere očuvanja i upravljanja za očuvanje, upravljanje i optimalno iskorištavanje južne plavoperajne tune. Takve mjere mogu postati obvezujuće za Uniju.

                     (3)

                     Uredbom (EU) br. 1380/2013 Europskog parlamenta i Vijeća (3) predviđeno je da Unija osigurava da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi te koristi za zapošljavanje i doprinosa dostupnosti opskrbe hranom. Njome je predviđeno i da Unija primjenjuje predostrožni pristup upravljanju ribarstvom i nastoji osigurati da iskorištavanje morskih bioloških resursa obnavlja i održava populacije izlovljavanih vrsta iznad razina koje mogu osigurati najviši održivi prinos. Nadalje, njome je predviđeno da Unija poduzima mjere upravljanja i očuvanja na temelju najboljih raspoloživih znanstvenih savjeta, da podržava razvoj znanstvenog znanja i savjetovanja, da postupno eliminira prakse odbacivanja ulova i da promiče načine ribolova koji doprinose selektivnijem ribolovu, izbjegavanju i smanjenju, koliko god je moguće, neželjenih ulova te ribolovu s malim utjecajem na morski ekosustav i ribolovne resurse. Uz to, u Uredbi (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj politici u području ribarstva.

                     (4)

                     Kako je navedeno u Zajedničkoj komunikaciji Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana” i u zaključcima Vijeća o toj zajedničkoj komunikaciji, promicanje mjera za potporu i povećanje učinkovitosti regionalnih organizacija za upravljanje ribarstvom (RFMO-i) i, ako je relevantno, za poboljšanje njihova upravljanja ključno je za djelovanje Unije u tim forumima.

                     (5)

                     U Komunikaciji Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom „Europska strategija za plastiku u kružnom gospodarstvu” navedene su konkretne mjere za smanjenje količine plastike i onečišćenja mora, kao i gubitka ili ostavljanja ribolovnog alata u moru.

                     (6)

                     Primjereno je utvrditi stajalište koje treba zauzeti u ime Unije na sastancima CCSBT-a za razdoblje 2019.–2023. jer će mjere očuvanja i provedbe koje donese CCSBT biti obvezujuće za Uniju te mogu presudno utjecati na sadržaj zakonodavstva Unije, odnosno uredbi Vijeća (EZ) br. 1005/2008 (4) i (EZ) br. 1224/2009 (5) te Uredbe (EU) 2017/2403 Europskog parlamenta i Vijeća (6).

                     (7)

                     Trenutačno je stajalište koje treba zauzeti u ime Unije na sastancima CCSBT-a utvrđeno Odlukom Vijeća od 12. lipnja 2014. o stajalištu koje treba zauzeti u ime Unije u okviru CCSBT-a. Primjereno je tu odluku staviti izvan snage i zamijeniti je novom odlukom koja bi obuhvaćala razdoblje 2019. – 2023.

                     (8)

                     Budući da se priroda ribolovnih resursa na području distribucije južne plavoperajne tune mijenja i da je stoga potrebno u stajalištu Unije uzeti u obzir nove događaje, uključujući nove znanstvene i druge relevantne podatke koji su predstavljeni prije ili tijekom sastanaka CCSBT-a, trebalo bi, u skladu s načelom lojalne suradnje među institucijama Unije sadržanim u članku 13. stavku 2. Ugovora o Europskoj uniji, uspostaviti postupke za godišnje utvrđivanje stajališta Unije za razdoblje 2019. – 2023.,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na sastancima Proširene komisije Konvencije za očuvanje južne plavoperajne tune (CCSBT) utvrđeno je u Prilogu I.

            Članak 2.
            Godišnje utvrđivanje stajališta koje Unija treba zauzeti na sastancima Proširene komisije CCSBT-a provodi se u skladu s Prilogom II.

            Članak 3.
            Stajalište Unije utvrđeno u Prilogu I. ocjenjuje i, ako je primjereno, revidira Vijeće na prijedlog Komisije najkasnije do godišnjeg sastanka Proširene komisije CCSBT-a 2024.

            Članak 4.
            Odluka Vijeća od 12. lipnja 2014. o stajalištu koje treba zauzeti u ime Europske unije u okviru Komisije za očuvanje južne plavoperajne tune (CCSBT) stavlja se izvan snage.

            Članak 5.
            Ova Odluka stupa na snagu na dan donošenja.

            Sastavljeno u Bruxellesu 14. svibnja 2019.

                  Za Vijeće

                  Predsjednik

               P. DAEA

            (1)  Odluka Vijeća (EU) 2015/2437 od 14. prosinca 2015. o sklapanju, u ime Europske unije, Sporazuma u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune (SL L 336, 23.12.2015., str. 27.).

            (2)  Sporazum u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune (SL L 234, 8.9.2015., str. 3.).

            (3)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

            (4)  Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.).

            (5)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

            (6)  Uredba (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama i stavljanju izvan snage Uredbe Vijeća (EZ) br. 1006/2008 (SL L 347, 28.12.2017., str. 81.).

            PRILOG I.

               Stajalište koje u ime Unije treba zauzeti u Proširenoj komisiji Konvencije za očuvanje južne plavoperajne tune (CCSBT)

            1.   NAČELA
            Unija u okviru CCSBT-a:

                        a)

                        djeluje u skladu s ciljevima i načelima Unije utvrđenima u okviru zajedničke ribarstvene politike (ZRP), posebno primjenom predostrožnog pristupa i s pomoću ciljeva povezanih s najvećim održivim prinosom kako je utvrđeno člankom 2. stavkom 2. Uredbe (EU) br. 1380/2013, kako bi se promicala primjena pristupa upravljanju ribarstvom temeljenog na ekosustavu, kako bi se u najvećoj mogućoj mjeri izbjegao i smanjio neželjeni ulov i postupno napustila praksa odbacivanja ulova te kako bi se utjecaj ribolovnih aktivnosti na morske ekosustave i njihova staništa smanjio na najmanju moguću razinu, te promicanjem gospodarski održivog i konkurentnog ribolova Unije kako bi se osigurao primjeren životni standard za osobe koje ovise o ribolovnim aktivnostima te uzeli u obzir interesi potrošača;

                        b)

                        radi na primjerenom uključivanju dionika u pripremnu fazu izrade mjera CCSBT-a i osigurava da su mjere donesene u okviru CCSBT-a u skladu s Konvencijom CSBT-a;

                        c)

                        osigurava da su mjere donesene u okviru CCSBT-a usklađene s međunarodnim pravom, a posebno s odredbama Konvencije UN-a o pravu mora iz 1982., Sporazuma UN-a o očuvanju i upravljanju pograničnim ribljim stokovima i vrlo migratornim ribljim stokovima iz 1995., Sporazuma o promicanju usklađivanja ribarskih plovila na otvorenom moru s međunarodnim mjerama očuvanja i upravljanja iz 1993. te Sporazuma Organizacije za hranu i poljoprivredu o mjerama države luke iz 2009.;

                        d)

                        promiče stajališta koja su u skladu s najboljim praksama regionalnih organizacija za upravljanje ribarstvom (RFMO-i) na istom području;

                        e)

                        nastoji ostvariti usklađenost i sinergiju s politikom koju Unija provodi kao dio svojih bilateralnih odnosa u području ribarstva s trećim zemljama i osigurava usklađenost s njezinim drugim politikama, posebno u području vanjskih odnosa, zapošljavanja, okoliša, trgovine, razvoja, istraživanja i inovacija;

                        f)

                        osigurava poštovanje međunarodnih obveza Unije;

                        g)

                        postupa u skladu sa Zaključcima Vijeća od 19. ožujka 2012. o Komunikaciji Komisije o vanjskoj dimenziji zajedničke ribarstvene politike (1);

                        h)

                        nastoji stvoriti jednake uvjete za flotu Unije na području distribucije južne plavoperajne tune na temelju istih načela i standarda koji se primjenjuju na temelju zakonodavstva Unije te promicati ujednačenu provedbu tih načela i standarda;

                        i)

                        postupa u skladu sa Zaključcima Vijeća (2) o Zajedničkoj komunikaciji Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana” (3) te promiče mjere za potporu CCSBT-u i povećanje njegove učinkovitosti te, prema potrebi, za poboljšanje njegova upravljanja i rada (osobito u pogledu znanosti, sukladnosti, transparentnosti i donošenja odluka) kao doprinos održivom upravljanju oceanima u svim njegovim dimenzijama;

                        j)

                        promiče koordinaciju između RFMO-a i regionalnih konvencija o moru te, kako je primjenjivo, suradnju sa svjetskim organizacijama u okviru njihovih ovlaštenja, ako je primjereno;

                        k)

                        promiče koordinaciju i suradnju s drugim RFMO-ima za tunu u pitanjima od zajedničkog interesa, posebno ponovnom aktivacijom takozvanog postupka iz Kobea za RFMO-e za tunu i njegovim proširivanjem na sve RFMO-e.

                  2.   SMJERNICE
            Unija nastoji, prema potrebi, podupirati donošenje sljedećih mjera od strane CCSBT-a:

                        a)

                        mjere očuvanja i upravljanja ribolovnim resursima na području distribucije južne plavoperajne tune na temelju najboljih dostupnih znanstvenih savjeta, uključujući ukupni dopušteni ulov (TAC) i kvote ili napor za žive morske biološke resurse koje regulira CCSBT, kojima bi se najkasnije do 2020. ostvarila ili održala stopa iskorištenosti koja može osigurati najviši održivi prinos. Prema potrebi, te mjere očuvanja i upravljanja obuhvaćaju posebne mjere za stokove izložene prelovu kako bi ribolovni napor ostao u skladu s dostupnim ribolovnim mogućnostima;

                        b)

                        mjere za sprečavanje nezakonitih, neprijavljenih i nereguliranih ribolovnih aktivnosti, odvraćanje od njih i njihovo zaustavljanje na području distribucije južne plavoperajne tune, uključujući popis plovila koja obavljaju takav ribolov;

                        c)

                        mjere za potporu prikupljanju znanstvenih podataka o ribarstvu i promicanje intenzivnije suradnje industrije i znanstvenika;

                        d)

                        mjere praćenja, kontrole i nadzora na području distribucije južne plavoperajne tune kako bi se osigurala učinkovitost kontrole i sukladnost s mjerama donesenima u okviru CCSBT-a;

                        e)

                        mjere za smanjenje negativnih posljedica ribolovnih aktivnosti i akvakulture na morsku bioraznolikost i morske ekosustave i njihova staništa, uključujući mjere za smanjenje onečišćenja mora i sprečavanje bacanja plastike u more te smanjenje utjecaja plastike koja se nalazi na moru na morsku bioraznolikost i ekosustave, zaštitne mjere za osjetljive morske ekosustave na području distribucije južne plavoperajne tune u skladu s rezolucijama Opće skupštine UN-a te mjere za najveće moguće izbjegavanje i smanjivanje neželjenog ulova, osobito osjetljivih morskih vrsta, te za postupno napuštanje prakse odbacivanja ulova;

                        f)

                        mjere za kontrolu uporabe uređaja za privlačenje ribe (FAD uređaji), osobito radi poboljšanja prikupljanja podataka, kvantificiranja i praćenja uporabe FAD uređaja, smanjenja posljedica na osjetljive stokove tune, ublažavanja njihovih potencijalnih posljedica na ciljne i neciljne vrste te na ekosustav;

                        g)

                        mjere za smanjenje posljedica ostavljenog, izgubljenog ili na drugi način odbačenog ribolovnog alata u oceanu i olakšavanje pronalaženja i uklanjanja takvog alata te za smanjenje morskog otpada;

                        h)

                        mjere kojima je cilj zabrana ribolova koji se obavlja samo radi izlova peraja morskih pasa i kojima se zahtijeva da se svi morski psi iskrcaju sa svim perajama prirodno povezanima s trupom;

                        i)

                        preporuke, prema potrebi i u mjeri u kojoj je to dopušteno u skladu s relevantnim osnivačkim dokumentima, kojima se potiče provedba Konvencije o radu u ribolovu Međunarodne organizacije rada (ILO);

                        j)

                        dodatne tehničke mjere koje se temelje na savjetima pomoćnih tijela i radnih skupina CCSBT-a.

               (1)  7087/12 REV 1 ADD 1 COR 1.

               (2)  7348/1/17 REV 1 od 24.3.2017.

               (3)  JOIN(2016) 49 final od 10.11.2016.

            PRILOG II.

               Godišnje utvrđivanje stajališta Unije koje treba zauzeti na sastancima Proširene komisije za očuvanje južne plavoperajne tune

            Prije svakog sastanka Proširene komisije CCSBT-a, kada se to tijelo pozove na donošenje odluka koje proizvode pravne učinke za Uniju, poduzimaju se potrebni koraci kako bi se u stajalištu koje u ime Unije treba iznijeti uzele u obzir najnovije znanstvene i druge relevantne informacije dostavljene Komisiji, u skladu s načelima i smjernicama utvrđenima u Prilogu I.
            U tu svrhu i na temelju tih podataka Komisija Vijeću pravodobno prije svakog sastanka CCSBT-a dostavlja pisani dokument u kojem se utvrđuju pojedinosti predloženog utvrđivanja stajališta Unije za raspravu i prihvaćanje pojedinosti stajališta koje treba iznijeti u ime Unije.
            Ako na sastanku Proširene komisije CCSBT-a ili na licu mjesta nije moguće postići dogovor kako bi se u stajalištu Unije uzeli u obzir novi elementi, pitanje se upućuje Vijeću ili njegovim pripremnim tijelima.


Odluka Komisije od 28/06/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9252 - China Molybdenum Co. Ltd / IXM BV) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 27/06/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9362 - Suez Organique / Avril PA / Terrial) prema Uredbi Vijeća (EZ) br. 139/2004 (Vjerodostojan je samo tekst na francuskom jeziku)


Odluka Komisije od 01/07/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9384 - Sumitomo Corporation / Nippon Steel Corporation) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 27/06/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9327 - Jiangsu Yangzijiang Shipbuilding Co., Ltd. / Mitsui E&S Shipbuilding Co., Ltd. / Mitsui & Co., Ltd.) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća od 8. srpnja 2019. o imenovanju člana Upravnog odbora Europske agencije za sigurnost i zdravlje na radu (EU-OSHA) za Mađarsku

text:
                  10.7.2019

                  HR

                  Službeni list Europske unije

                  C 232/4

         ODLUKA VIJEĆA
         od 8. srpnja 2019.
         o imenovanju člana Upravnog odbora Europske agencije za sigurnost i zdravlje na radu (EU-OSHA) za Mađarsku
         (2019/C 232/03)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/126 Europskog parlamenta i Vijeća od 16. siječnja 2019. o osnivanju Europske agencije za sigurnost i zdravlje na radu (EU-OSHA) i stavljanju izvan snage Uredbe Vijeća (EZ) br. 2062/94 (1), a posebno njezin članak 4.,
         uzimajući u obzir popise kandidata koje su Vijeću podnijele vlade država članica i organizacije zaposlenika i poslodavaca,
         uzimajući u obzir popis članova i zamjenikâ članova Savjetodavnog odbora za sigurnost i zdravlje na radu,
         budući da:

                     (1)

                     Odlukom od 9. travnja 2019. (2) Vijeće je imenovalo članove i zamjenike članova Upravnog odbora Europske agencije za sigurnost i zdravlje na radu za razdoblje od 1. travnja 2019. do 31. ožujka 2023.

                     (2)

                     Organizacija poslodavaca Business Europe podnijela je prijedlog kandidata za jedno mjesto koje treba popuniti,

               DONIJELO JE OVU ODLUKU:

            Članak 1.
            Članom Upravnog odbora Europske agencije za sigurnost i zdravlje na radu (EU-OSHA) za razdoblje koje završava 31. ožujka 2023. imenuje se:
            PREDSTAVNICI ORGANIZACIJA POSLODAVACA

                        Zemlja

                        Član

                        Zamjenik člana

                        Mađarska

                        gđa Judit H. NAGY

            Članak 2.
            Članove i zamjenike članova koji još nisu predloženi Vijeće imenuje kasnije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 8. srpnja 2019.

                  Za Vijeće

                  Predsjednica

               A.-K. PEKONEN

            (1)  SL L 30, 31.1.2019., str. 58.

            (2)  SL C 135, 11.4.2019., str. 7.


title: Odluka Vijeća (EU) 2019/1179 od 8. srpnja 2019. o stajalištu koje treba zauzeti u ime Europske unije u okviru Zajedničkog odbora EGP-a o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda (Proračunska linija 02 04 77 03 – Pripremno djelovanje o istraživanju u području obrane) (Tekst značajan za EGP.)

text:
                  11.7.2019

                  HR

                  Službeni list Europske unije

                  L 185/39

         ODLUKA VIJEĆA (EU) 2019/1179
         od 8. srpnja 2019.
         o stajalištu koje treba zauzeti u ime Europske unije u okviru Zajedničkog odbora EGP-a o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda (Proračunska linija 02 04 77 03 – Pripremno djelovanje o istraživanju u području obrane)
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (2), a posebno njezin članak 58. stavak 2. točku (b), članak 110. stavak 1. i članak 181.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (3) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 31. uz Sporazum o EGP-u.

                     (3)

                     Protokol 31. uz Sporazum o EGP-u sadržava odredbe o suradnji u posebnim područjima izvan četiriju sloboda.

                     (4)

                     Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Europske unije, a odnose se na pripremno djelovanje o istraživanju u području obrane.

                     (5)

                     Protokol 31. uz Sporazum o EGP-u trebalo bi stoga izmijeniti kako bi se omogućila provedba te proširene suradnje od 1. siječnja 2019.

                     (6)

                     Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Protokola 31. uz Sporazum o EGP-u o suradnji u posebnim područjima izvan četiriju sloboda temelji se na nacrtu odluke Zajedničkog odbora EGP-a priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 8. srpnja 2019.

                  Za Vijeće

                  Predsjednica

               A.-K. PEKONEN

            (1)  SL L 305, 30.11.1994., str. 6.

            (2)  SL L 193, 30.7.2018., str. 1.

            (3)  SL L 1, 3.1.1994., str. 3.

            NACRT
            ODLUKA ZAJEDNIČKOG ODBORA EGP-a
            br. …/2019
            od …
            o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda
            ZAJEDNIČKI ODBOR EGP-a,
            uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,
            budući da:

                        (1)

                        Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Unije, a odnose se na pripremno djelovanje o istraživanju u području obrane.

                        (2)

                        Protokol 31. uz Sporazum o EGP-u trebalo bi stoga izmijeniti kako bi se omogućila provedba te proširene suradnje od 1. siječnja 2019.,

                  DONIO JE OVU ODLUKU:

               Članak 1.
               U članku 1. stavku 13. točki (a) Protokola 31. uz Sporazum o EGP-u riječi „i 2018.” zamjenjuju se riječima „, 2018. i 2019.”.

               Članak 2.
               Ova Odluka stupa na snagu dan nakon zadnje obavijesti u skladu s člankom 103. stavkom 1. Sporazuma o EGP-u (*1).
               Primjenjuje se od 1. siječnja 2019.

               Članak 3.
               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu

                     Za Zajednički odbor EGP-a

                     Predsjednik

                     Tajnici

                     Zajedničkog odbora EGP-a

               (*1)  [Ustavni zahtjevi nisu navedeni.] [Ustavni su zahtjevi navedeni.]


Odluka Komisije od 12/06/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9350 - Santander Group / Mapfre Group) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 11/07/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9314 - AddUp / Sogeclair / PrintSky) prema Uredbi Vijeća (EZ) br. 139/2004 (Vjerodostojan je samo tekst na francuskom jeziku)


title: Odluka Komisije (EU) 2019/1268 оd 3. srpnja 2019. o predloženoj građanskoj inicijativi pod nazivom „Europa bez plastike!” (priopćeno pod brojem dokumenta C(2019) 4974)

text:
                  29.7.2019

                  HR

                  Službeni list Europske unije

                  L 200/33

         ODLUKA KOMISIJE (EU) 2019/1268
         оd 3. srpnja 2019.
         o predloženoj građanskoj inicijativi pod nazivom „Europa bez plastike!”

               (priopćeno pod brojem dokumenta C(2019) 4974)

         (Vjerodostojan je samo tekst na francuskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Predmet predložene građanske inicijative pod nazivom „Europa bez plastike!” odnosi se na sljedeće: „Pozivamo Europsku komisiju da revidira Direktivu o utjecaju određenih plastičnih proizvoda na okoliš radi zabrane svih plastičnih proizvoda za jednokratnu upotrebu u Europi.”

                     (2)

                     Ciljevi predložene građanske inicijative odnose se na sljedeće: „Europska unija 10. svibnja već je premašila granicu resursa koje joj planet može ponuditi. Međutim, unatoč znanstvenim izvješćima u kojima se naglašava hitna potreba za djelovanjem, Europa još nije počela temeljito mijenjati svoj model funkcioniranja. Upotreba plastike odraz je tog upornog odbijanja da se suoči s činjenicama i djeluje u skladu s potrebama okoliša. Stoga pozivamo na zabranu svih vrsta plastičnih ambalaža i plastičnih boca do 2027. kako bi se mogle uvesti konkretne mjere kojima će se omogućiti poštovanje ograničenosti naših resursa”.

                     (3)

                     Ugovorom o Europskoj uniji (UEU) osnažuje se građanstvo Unije i dodatno poboljšava demokratsko funkcioniranje Unije tako što se, među ostalim, predviđa da svaki građanin ima pravo sudjelovati u demokratskom životu Unije putem europske građanske inicijative.

                     (4)

                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana i Unija učinila pristupačnijom.

                     (5)

                     Komisija ima ovlasti predstaviti prijedloge pravnih akata Unije radi provedbe Ugovorâ i poduzimanja mjera za ostvarenje ciljeva očuvanja, zaštite i poboljšanja kvalitete okoliša, promicanja ljudskog zdravlja, razboritog i racionalnog korištenja prirodnim bogatstvima te promicanja mjera na međunarodnoj razini za rješavanje regionalnih ili svjetskih problema okoliša, a posebno za borbu protiv klimatskih promjena, na temelju članka 192. stavka 1. UFEU-a u vezi s člankom 191. stavkom 1. UFEU-a.

                     (6)

                     Stoga je razvidno da predložena građanska inicijativa ne izlazi iz okvira ovlasti Komisije da podnese prijedlog pravnog akta Unije za provedbu Ugovorâ u skladu s člankom 4. stavkom 2. točkom (b) Uredbe.

                     (7)

                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe te predložena građanska inicijativa nije očito uvredljiva, isprazna i uznemirujuća i razvidno je da nije u suprotnosti s vrijednostima Unije, kako su utvrđene u članku 2. UEU-a.

                     (8)

                     Stoga bi predloženu građansku inicijativu pod nazivom „Europa bez plastike!” trebalo registrirati,

               DONIJELA JE OVU ODLUKU:

            Članak 1.
            Registrira se predložena građanska inicijativa pod nazivom „Europa bez plastike!”.

            Članak 2.
            Ova Odluka stupa na snagu 26. srpnja 2019.

            Članak 3.
            Ova je Odluka upućena organizatorima (članovi građanskog odbora) predložene građanske inicijative pod nazivom „Europa bez plastike”, koje u svojstvu osoba za kontakt predstavljaju Daniela PLATSCH i Alice BUSTIN.

            Sastavljeno u Bruxellesu 3. srpnja 2019.

                  Za Komisiju

               Frans TIMMERMANS

                  Prvi potpredsjednik

            (1)  SL L 65, 11.3.2011., str. 1.


title: Odluka (EU) 2019/1428 Europskog parlamenta od 26. ožujka 2019. o razrješnici za izvršenje općeg proračuna Europske unije za financijsku godinu 2017., dio VII. – Odbor regija

text:
               27.9.2019

               HR

               Službeni list Europske unije

               L 249/122

      ODLUKA (EU) 2019/1428 EUROPSKOG PARLAMENTA
      od 26. ožujka 2019.
      o razrješnici za izvršenje općeg proračuna Europske unije za financijsku godinu 2017., dio VII. – Odbor regija
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidirane godišnje financijske izvještaje Europske unije za financijsku godinu 2017. (COM(2018) 521 – C8-0324/2018) (2),

                  —

                  uzimajući u obzir godišnje izvješće Odbora regija tijelu koje daje razrješnicu o unutarnjim revizijama provedenima tijekom 2017.,

                  —

                  uzimajući u obzir godišnje izvješće Revizorskog suda o izvršenju proračuna za financijsku godinu 2017., s odgovorima institucija (3),

                  —

                  uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir članak 314. stavak 10. te članke 317., 318. i 319. Ugovora o funkcioniranju Europske unije,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i stavljanju izvan snage Uredbe Vijeća (EZ, Euratom) br. 1605/2002 (5), a posebno njezine članke 55., 99., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (6), a posebno njezine članke 59., 118., 260., 261. i 262.,

                  —

                  uzimajući u obzir članak 94. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor (A8-0101/2019),

         1.

            daje razrješnicu glavnom tajniku Odbora regija za izvršenje proračuna Odbora regija za financijsku godinu 2017.;

         2.

            iznosi svoje primjedbe u Rezoluciji u nastavku;

         3.

            nalaže svojem predsjedniku da ovu Odluku i Rezoluciju, koja je njezin sastavni dio, proslijedi Odboru regija, Europskom vijeću, Vijeću, Komisiji, Sudu Europske unije, Revizorskom sudu, Europskom ombudsmanu, Europskom nadzorniku za zaštitu podataka i Europskoj službi za vanjsko djelovanje te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017.

         (2)  SL C 348, 28.9.2018., str. 1.

         (3)  SL C 357, 4.10.2018., str. 1.

         (4)  SL C 357, 4.10.2018., str. 9.

         (5)  SL L 298, 26.10.2012., str. 1.

         (6)  SL L 193, 30.7.2018., str. 1.


Odluka Komisije od 07/10/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9532 - GLENDOWER CAPITAL / INVESTINDUSTRIAL / HTG / ROTOR) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 26/09/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9529 - BC PARTNERS / VISTA EQUITY PARTNERS / ADVANCED COMPUTER SOFTWARE GROUP) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2019/1763 od 4. listopada 2019. o utvrđivanju stajališta koje treba zauzeti u ime Europske unije u okviru Odbora tehničkih stručnjaka Međuvladine organizacije za međunarodni željeznički prijevoz (OTIF) u pogledu određenih izmjena specifikacije nacionalnih registara vozila (NVR) i Jedinstvenih tehničkih propisa – telematske aplikacije za teretni promet (UTP TAF)

text:
                  24.10.2019

                  HR

                  Službeni list Europske unije

                  L 270/79

         ODLUKA VIJEĆA (EU) 2019/1763
         od 4. listopada 2019.
         o utvrđivanju stajališta koje treba zauzeti u ime Europske unije u okviru Odbora tehničkih stručnjaka Međuvladine organizacije za međunarodni željeznički prijevoz (OTIF) u pogledu određenih izmjena specifikacije nacionalnih registara vozila (NVR) i Jedinstvenih tehničkih propisa – telematske aplikacije za teretni promet (UTP TAF)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je pristupila Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999., u skladu s Odlukom Vijeća 2013/103/EU (1).

                     (2)

                     Sve države članice, uz iznimku Cipra i Malte, ugovorne su stranke COTIF-a.

                     (3)

                     U članku 13. COTIF-a navodi se da funkcioniranje Međuvladine organizacije za međunarodni željeznički prijevoz (OTIF) osigurava, između ostalog, Odbor tehničkih stručnjaka (CTE). U skladu s člankom 20. stavkom 1. točkom (e) COTIF-a te člankom 13. stavcima 1., 4. i 5. Dodatka G (ATMF) COTIF-u, CTE je nadležan za donošenje odluka o donošenju ili izmjeni specifikacije nacionalnih registara vozila (NVR). U skladu s člankom 20. stavkom 1. točkom (b) COTIF-a i člankom 6. Dodatka F (APTU) COTIF-u, CTE je nadležan za donošenje odluka o donošenju Jedinstvenih tehničkih propisa – telematske aplikacije za teretni promet (UTP TAF) ili donošenju odredbe o izmjeni jedinstvenog tehničkog propisa na temelju Dodatka F (APTU) i Dodatka G (ATMF) COTIF-u.

                     (4)

                     CTE je na svojem 12. zasjedanju, koje se održalo 12. i 13. lipnja 2019., dogovorio pokretanje pisanog postupka radi donošenja izmjena specifikacije NVR-a i izmjena Dodatka I. UTP-u TAF.

                     (5)

                     Cilj je predloženih izmjena uskladiti specifikaciju NVR-a i UTP TAF s Provedbenom odlukom Komisije (EU) 2018/1614 (2) odnosno Provedbenom uredbom Komisije (EU) 2019/778 (3).

                     (6)

                     Predložene izmjene u skladu su s pravom i strateškim ciljevima Unije jer doprinose usklađivanju zakonodavstva OTIF-a s relevantnim pravom Unije te bi ih stoga Unija trebala podržati.

                     (7)

                     Primjereno je utvrditi stajalište koje treba zauzeti u ime Unije u okviru CTE-a jer će predložene izmjene biti obvezujuće za Uniju,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora tehničkih stručnjaka (CTE) Međuvladine organizacije za međunarodni željeznički prijevoz (OTIF) u pogledu izmjena specifikacije NVR-a i izmjena Dodatka I. UTP-u TAF jest kako slijedi:

                        (a)

                        glasovati za izmjene specifikacije NVR-a koje je predložio CTE, kako su navedene u radnom dokumentu CTE-a TECH-19001-CTE12-5.1.; i

                        (b)

                        glasovati za izmjene Dodatka I. UTP-u TAF koje je predložio CTE, kako su navedene u dokumentima CTE-a TECH-18037-CTE12-5.2.

                  Stajalište iz prvog stavka izražava Komisija.

            Članak 2.
            Odluke CTE-a nakon donošenja objavljuju se u Službenom listu Europske unije, uz navođenje datuma njihova stupanja na snagu.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 4. listopada 2019.

                  Za Vijeće

                  Predsjednica

               K. MIKKONEN

            (1)  Odluka Vijeća 2013/103/EU od 16. lipnja 2011. o potpisivanju i sklapanju Sporazuma između Europske unije i Međuvladine organizacije za međunarodni željeznički prijevoz o pristupanju Europske unije Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999. (SL L 51, 23.2.2013., str. 1.).

            (2)  Provedbena odluka Komisije (EU) 2018/1614 оd 25. listopada 2018. o utvrđivanju specifikacija za registre vozila iz članka 47. Direktive (EU) 2016/797 Europskog parlamenta i Vijeća te o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.).

            (3)  Provedbena uredba Komisije (EU) 2019/778 od 16. svibnja 2019. o izmjeni Uredbe Komisije (EU) br. 1305/2014 u pogledu upravljanja nadzorom izmjena (SL L 139 I, 27.5.2019., str. 356.).


Odluka Komisije od 14/11/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9588 - SHELL ENERGY RETAIL / HUDSON ENERGY SUPPLY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2019/2025 od 18. studenoga 2019 o potpisivanju u ime Europske unije i privremenoj primjeni Protokola o izmjeni Međunarodne konvencije o očuvanju atlantskih tuna

text:
                  4.12.2019

                  HR

                  Službeni list Europske unije

                  L 313/1

         ODLUKA VIJEĆA (EU) 2019/2025
         od 18. studenoga 2019
         o potpisivanju u ime Europske unije i privremenoj primjeni Protokola o izmjeni Međunarodne konvencije o očuvanju atlantskih tuna
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43., u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 13. svibnja 2013. ovlastilo Europsku komisiju da otvori pregovore o izmjenama Međunarodne konvencije o očuvanju atlantskih tuna (1) (ICCAT). Ti su pregovori uspješno zaključeni u studenome 2018.

                     (2)

                     Očekuje se da će se Protokolom o izmjeni Međunarodne konvencije o očuvanju atlantskih tuna („Protokol”) koji je rezultat pregovora poboljšati djelotvornost ICCAT-a i ojačati očuvanje i upravljanje vrstama u njegovoj nadležnosti.

                     (3)

                     Uredbom (EU) br. 1380/2013 Europskog parlamenta i Vijeća (2) predviđeno je da Unija osigurava da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi te koristi za zapošljavanje i doprinos dostupnosti zaliha hrane. Osim toga, predviđeno je da Unija primjenjuje predostrožni pristup upravljanju ribarstvom i nastoji osigurati da iskorištavanje živih morskih bioloških resursa obnavlja i održava populacije lovljenih vrsta iznad razina koje mogu osigurati najviši održivi prinos. Nadalje, predviđeno je da Unija poduzima mjere upravljanja i očuvanja na temelju najboljih raspoloživih znanstvenih savjeta, da podržava razvoj znanstvenih spoznaja i savjetovanja te da postupno napusti praksu odbacivanja ulova i promiče ribolovne metode koje doprinose selektivnijem ribolovu, što većem izbjegavanju i smanjenju neželjenih ulova te ribolovu s malim utjecajem na morski ekosustav i ribolovne resurse. Uz to, Uredbom (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj ribarstvenoj politici. Protokol je u skladu s tim ciljevima.

                     (4)

                     Kako je navedeno u Zajedničkoj komunikaciji Europske komisije i Visokog predstavnika Unije za vanjske poslove i sigurnosnu politiku naslovljenoj „Međunarodno upravljanje oceanima: plan za budućnost naših oceana”i zaključcima Vijeća o toj zajedničkoj komunikaciji, promicanje mjera za podupiranje i poboljšanje djelotvornosti regionalnih organizacija za upravljanje ribarstvom (RFMO) i, ako je to relevantno, poboljšanje njihova upravljanja središnja je značajka djelovanja Unije u tim forumima. Protokol je u potpunosti u skladu s tim ciljevima.

                     (5)

                     Protokol bi trebalo potpisati u ime Unije.

                     (6)

                     Ako Protokol stupi na snagu za ostale ugovorne stranke prije nego što Unija dovrši svoje unutarnje postupke ratifikacije, Unija bi ga trebala privremeno primjenjivati od tog stupanja na snagu do završetka postupaka potrebnih za njegovo stupanje na snagu za Uniju,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Protokola o izmjeni Međunarodne konvencije o očuvanju atlantskih tuna („Protokol”), podložno sklapanju navedenog Protokola.
            Tekst Protokola priložen je ovoj Odluci.

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije.

            Članak 3.
            U skladu s člankom 13. Protokola i prema uvjetima utvrđenim u tom protokolu, Protokol se privremeno primjenjuje od njegova stupanja na snagu do završetka postupaka potrebnih za njegovo stupanje na snagu za Uniju.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 18. studenoga 2019.

                  Za Vijeće

                  Predsjednik

               J. LEPPÄ

            (1)  SL L 162, 18.6.1986., str. 34.

            (2)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).


title: Odluka Vijeća (EU) 2019/2119 od 21. studenoga 2019. o stajalištu koje treba zauzeti u ime Europske unije na trećem sastanku Konferencije stranaka Minamatske konvencije o živi u pogledu donošenja Odluke o utvrđivanju pragova za otpad koji sadržava živu kako je naveden u članku 11. stavku 2. te konvencije

text:
                  11.12.2019

                  HR

                  Službeni list Europske unije

                  L 320/117

         ODLUKA VIJEĆA (EU) 2019/2119
         od 21. studenoga 2019.
         o stajalištu koje treba zauzeti u ime Europske unije na trećem sastanku Konferencije stranaka Minamatske konvencije o živi u pogledu donošenja Odluke o utvrđivanju pragova za otpad koji sadržava živu kako je naveden u članku 11. stavku 2. te konvencije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je sklopila Minamatsku konvenciju o živi (1) („Konvencija”) Odlukom Vijeća (EU) 2017/939 (2) te je Konvencija stupila na snagu 16. kolovoza 2017.

                     (2)

                     Na temelju Odluke MC-1/1 o poslovniku koju je Konferencija stranaka Konvencije donijela na svojem prvom sastanku, stranke trebaju na sve načine nastojati konsenzusom postići dogovor o svim važnim pitanjima.

                     (3)

                     Očekuje se da će Konferencija stranaka Konvencije na svojem trećem sastanku od 25. do 29. studenoga 2019. (COP3) donijeti Odluku („predložena Odluka”) o pragovima za otpad koji sadržava živu kako je naveden u članku 11. stavku 2. Konvencije, kojom bi se posljedično utvrdilo područje primjene članka 11. (Otpad koji sadržava živu) Konvencije. Otpad koji sadržava živu, a koji bi bio obuhvaćen člankom 11. stavkom 2. Konvencije, treba podlijegati gospodarenju na način koji je prihvatljiv za okoliš u skladu s člankom 11. stavkom 3. Konvencije. Svaki prag određen na temelju članka 11. stavka 2. Konvencije, uključujući za otpad koji je onečišćen živom ili živinim spojevima, trebalo bi stoga utvrditi na razini kojom se osigurava da sav takav otpad koji predstavlja opasnost za zdravlje ljudi ili okoliš, podliježe gospodarenju na način koji je prihvatljiv za okoliš.

                     (4)

                     Primjereno je utvrditi stajalište koje treba zauzeti u ime Unije na COP3 jer će predložena Odluka, ako bude donesena, imati pravne učinke s obzirom na to da će stranke Konvencije morati poduzeti mjere za njezinu provedbu na nacionalnoj ili regionalnoj razini, ili na oboma razinama.

                     (5)

                     Unija je znatno doprinijela razvoju odredaba Konvencije koje se odnose na otpad i radu stručnjaka u razdoblju između sastanaka koji je pokrenut Odlukom MC-2/2 Konferencije stranaka Konvencije donesenom na njezinu drugom sastanku, a koji je doveo do predložene Odluke.

                     (6)

                     Pravnom stečevinom Unije već se zahtijeva da se svim otpadom koji sadržava živu na koji se upućuje u članku 11. stavku 2. Konvencije gospodari na način kojim se ne ugrožava zdravlje ljudi i ne šteti okolišu neovisno o sadržaju žive u takvom otpadu.

                     (7)

                     Unija bi trebala poduprijeti samo donošenje Odluke na COP3 koja je u skladu s pravnom stečevinom Unije,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na trećem sastanku Konferencije stranaka Minamatske konvencije o živi (COP3) jest da se podupre donošenja Odluke o pragovima za otpad koji sadržava živu koja je u skladu s pravnom stečevinom Unije.

            Članak 2.
            Predstavnici Unije uz savjetovanje s državama članicama tijekom koordinacijskih sastanaka na licu mjesta, a s obzirom na razvoj događaja na COP3, mogu bez daljnje odluke Vijeća dogovoriti doradu stajališta iz članka 1., u mjeri u kojoj je ta dorada u skladu s pravnom stečevinom Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 21. studenoga 2019.

                  Za Vijeće

                  Predsjednica

               H. KOSONEN

            (1)  SL L 142, 2.6.2017., str. 6.

            (2)  Odluka Vijeća (EU) 2017/939 od 11. svibnja 2017. o sklapanju, u ime Europske unije, Minamatske konvencije o živi (SL L 142, 2.6.2017., str. 4.).